《石公晓起看日出月落》
明代·安希范

我昔曾读弇州伯仲诗，盛称石公日月出没景最奇。

至今两歌犹脍炙，读之往往神先驰。登临自负颇豪逸，入山往往凌崒嵂。

每携短策冲残暑，屡上危峰观落日。缥缈龙山尽大观，未若兹游更奇绝。

昨宵醉月石公湖畔石，归卧山楼正酣适。醉消梦醒鸡乱鸣，照地馀光似霜白。

摩娑睡眼一搔首，瞥见朱霞射东牖。急起凭栏左右望，动魄惊魂叹希有。

湖光湛湛如凝碧，上下水同天一色。若木腾辉桂影寒，日月双悬如合壁。

羲轮渐远东峰翠，望舒西引如相避。金乌鼓翼玉兔顾，相望依依若相媚。

恍疑神女凌波来，双携明镜临妆台。红绡彷佛长裾展，绿縠纡徐舞席开。

又如宜僚弄丸呈巧技，上下回环终不坠。忽然两壁直如衡，不觉双丸若平置。

长风萧萧扬素波，晶盘隐隐呈青螺。遥看天际群峰色，处处岚消出翠蛾。

天地之间亦大矣，五湖不过三百里。乃知见性自无涯，日月升沉只如此。

倚槛徘徊默有，恍惚此身凌倒景。须臾日高月渐没，晓岚犹自侵衣冷。

作者简介：安希范（1564－1621）字小范，号我素。江苏无锡人，明万历年间进士，授礼部主事，因乞便养母，改南京吏部。万历二十一年因上《纠辅臣明正邪》一疏惹怒神宗遭贬，归乡后主讲于东林学院。著有《天全堂集》。安希范同顾宪成、顾允成、高攀龙、刘元珍、钱一本、薛敷教、叶茂才合称为“东林八君子”。